জিনেদিন জিদান ও মার্কো মাতেরাজ্জি! দুই সুপারস্টার কি এখন কথাবার্তা বলেন? জানা নেই। ২০০৬-এর বার্লিনের রাত আলাদা করে দিয়েছিল দু’জনকে। আপাত শান্ত জিদানও মাথা গরম করে মাতেরাজ্জির বুকে মেরে দিয়েছিলেন ঢুঁসো। 
পর্তুগিজ মহাতারকা ক্রিশ্চিয়ানো রোনাল্ডোদের সদ্য প্রাক্তন কোচ আর আইএসএল-এ চ্যাম্পিয়ন কোচের সম্পর্কে ধূসর প্রলেপ ফেলে দিয়েছিল বারো বছর আগের জুলাইয়ের এক সন্ধে। মাতেরাজ্জি-জিজু’র গ্ল্যামারাস ঢুঁসো অবশ্য পিছনের সারিতে ঠেলে দিয়েছিল অনেকটা একই ধরণের এক ঘটনাকে। সেই দ্বৈরথে রক্ত ঝরেছিল রোনাল্ডোর অগ্রজ জর্জ কোস্তার। ঘাতক ছিলেন অন্য জর্জ— লাইবেরিয়ার উইয়া।

এই বিষয়ে অন্যান্য খবর

ভূস্বর্গের ফুটবল-উত্থানে ছোঁয়াচ স্যর অ্যালেক্সের! মৃত্যু উপত্যকায় ফুটবল-পাঠ প্রিয় ছাত্রের


রাশিয়া বিশ্বকাপে যখন পর্তুগালকে চ্যাম্পিয়ন করতে নিজেকে উজার করে দেবেন ক্রিশ্চিয়ানো রোনাল্ডো, ঠিক সেই সময়েই হয়তো মুম্বই সিটি এফসি-র দায়িত্ব নেবেন জর্জ কোস্তা। সবকিছু ঠিকঠাক থাকলে আগামী আইএসএল-এ কোচের পদে দেখা যাবে কোস্তাকেই। কয়েকদিনের মধ্যেই ফ্র্যাঞ্চাইজির তরফে ঘোষণা করে দেওয়া হতে পারে তারকা পর্তুগিজ কোচের নাম।
কোস্তা নাম বললেই ফুটবলপ্রেমীদের স্মৃতিতে ভেসে আসে ১৯৯৬-এর সেই অভিশপ্ত রাত। সেই রাতেই রক্তাপ্লুত মুখ নিয়ে কোচ আন্তোনিও অলিভিয়েরার সঙ্গে সাংবাদিক সম্মেলনে এসেছিলেন কোস্তা। ২২ বছর আগে সেই চ্যাম্পিয়ন্স লিগ উত্তপ্ত হয়েছিল পোর্তো বনাম এসি মিলান ম্যাচকে ঘিরে। প্রথম লেগের ম্যাচে জর্জ উইয়া চোট পেয়েছিলেন। দ্বিতীয় লেগে পালটা হিসেবে টানেলে ঢুঁসো মেরে নাক ফাটিয়ে দিয়েছিলেন লাইবেরিয়ান সুপারস্টার।

জাতীয় দলের জার্সিতে জর্জ কোস্তা। — গেটি ইমেজেস
বিশ্বকাপের লগ্নে অবশ্য তিক্ত সেই স্মৃতি রোমন্থন করতে চান না মোরিনহোর প্রিয় ছিত্র। লিসবন থেকেই এবেলা.ইন-কে তিনি বলে দিলেন, ‘‘আইএসএল-এর নাম শুনেছি। শুনেছি, পিরেস, মাতেরাজ্জি, দেল পিয়েরোরা ওখানে খেলেছে। কোচিং করানোর চ্যালেঞ্জটা তাই নিচ্ছি।’’ রোনাল্ডোর দেশে তিনি কিংবদন্তিতুল্য। পোর্তোর সর্বকালের অন্যতম সেরা ফুটবলার হিসেবে বিবেচিত হন। পোর্তোয় তাঁর ডাক নাম ‘ক্যাপিতো’। অর্থাৎ অধিনায়ক! পর্তুগালের সেই নেতারই নতুন ঠিকানা ভারত।

ক্লাবে জিতেছেন ২৪টি ট্রফি! পোর্তোকে দেশের সেরা করেছেন আটবার। মোরিনহোর স্পেশাল কোচিংয়ের হাতেখড়ি হয়েছিল তো ২০০৪-এ, চ্যাম্পিয়ন্স লিগ জিতেই। মোরিনহোর কোচিং শুরু নিজের চোখেই প্রত্যক্ষ করেছেন মুম্বইয়ের নতুন কোচ! দেশ থেকে যেন পুরনো স্মৃতির ঝাঁপি খুলে বসেছেন কোস্তা, ‘‘মৌ এমন একজন কোচ যে সবসময়ে ফুটবলারদের মোটিভেট করতে পারেন। অভিজ্ঞ ফুটবলারদের কীভাবে মাঠে ব্যবহার করতে হয়, তা শিখেছি ওঁর থেকেই।’’
অক্টাভো মাচাদোর পরিবর্তে পোর্তোর কোচ যখন হয়েছিলেন মোরিনহো, তখন ক্লাবে চরম ডামাডোল। জাতীয় লিগে পঞ্চম স্থানে ধুঁকছিল পোর্তো। তবে মোরিনহোর জাদু-তে সুসময় আসতে দেরি হয়নি। ছ’মাসের লোনে চার্লটন অ্যাথলেটিক্সে পাঠিয়ে দেওয়া হয়েছিল কোস্তাকে। মোরিনহো কোচ হওয়ার পরেই কোস্তাকে ফিরিয়ে আনেন। তারপর তো পুরোটাই ইতিহাস। পর্তুগিজ সুপার কাপ, চ্যাম্পিয়ন্স লিগ ঢুকেছিল পোর্তোর তাঁবুতে। রিয়াল মাদ্রিদ বাদে পুরো টুর্নামেন্টেই অপরাজেয় ছিল কোস্তার ক্লাব! পাশাপাশি, মোরিনহোর পোর্তো রানার্স হয় উয়েফা সুপার কাপ, ট্যাকা দা পর্তুগাল— জোড়া টুর্নামেন্টে!

পোর্তোর জার্সিতে ট্রফি কোস্তার হাতে। — সংগৃহীত
কোচ থেকে মোরিনহোর সুপার কোচ হওয়ার পুরোটাই দেখেছেন কোস্তা। পর্তুগাল থেকে তিনি অনর্গল, ‘‘ম্যাঞ্চেস্টার ইউনাইটেড একসময়ে আমাদের দল নিয়ে ব্যঙ্গ করত। তবে মৌ জবাবটা দিয়েছিলেন মাঠেই। চ্যাম্পিয়ন্স লিগে অ্যালেক্স ফার্গুসনের তারকাখচিত দলকে হারিয়ে দিয়েছিলাম আমরা।’’

ক্লাবের জার্সিতে ইউরোপ সেরার বাঁধন-হারা উচ্ছ্বাস কোস্তার (বাঁ দিক থেকে দ্বিতীয়) — সংগৃহীত
তখন সোনার সময় পোর্তোর। পর্তুগালেরও! ক্লাব ও জাতীয় দলে কোস্তা সতীর্থ হিসেবে পেয়েছেন লুইস ফিগো, ভিটর বাইয়া, নুনো গোমেস, হুগো আলমেইদা, আন্দ্রে ভিলাস বোয়াস, রুই কোস্তা, জোয়াও পিন্টো, ফার্নান্দো কুটোদের মতো তারকাদের।
মহাতারকা সতীর্থদের প্রসঙ্গে বলতে গিয়ে কোস্তার মুখে কেবল-ই ফিগো! রোনাল্ডোর পূর্বসূরি সুপারস্টারের ব্যাপারে খুল্লমখুল্লা কোস্তা, ‘‘আমরা যেসময় খেলতাম সেইসময়ে সেরা ফুটবলার ছিল ফিগো! ২০০০-এর ইউরোয় ইংল্যান্ডের বিরুদ্ধে তো অবিশ্বাস্য দক্ষতায় একাই ম্যাচ জিতিয়েছিল ও। একসময় আমরা ০-২’এ পিছিয়ে ছিলাম। সেখান থেকে ফিগো যেভাবে ২৫ গজের দুরন্ত শটে গোল করে ম্যাচে আমাদের ফেরালো, তা এককথায় দুর্দান্ত! সেই ম্যাচে আমরা ৩-২’এ জিতেছিলাম। আমার কেরিয়ারের অন্যতম সেরা ম্যাচ সেবারের ইংল্যান্ড ম্যাচ। টুর্নামেন্ট জিতে কয়েকদিন ধরে সেলিব্রেট করেছিলাম।’’

পর্তুগালের সোনার দিন, ফিগোদের সতীর্থ কোস্তা (দাঁড়িয়ে ডান থেকে দ্বিতীয়)। — গেটি ইমেজেস

আপাতত দিন গুনছেন ভারতে আসার। ফিগো, কার্লোস কুইরোজ, মোরিনহোর ছোঁয়া লাগা মহাতারকা ‘মিশন ইন্ডিয়া’য় সফল হবেন? সময়-ই বলবে!